[{"text_idx": "#000000", "text": "Numismatiko: ne plu kas\u0302ita trezorujo de la Esperanto-kulturo (1)"}, {"text_idx": "#000003", "text": "C\u0302u vere ekzistas propra Esperanto-kulturo?"}, {"text_idx": "#000005", "text": "Kolektemo estas praa aspekto de homaj psikologia kaj socia kulturspertoj, kaj evidente la pioniroj kaj ties adeptoj komencis kolekti gazetojn, revuojn kaj librojn, en kiuj la lingvo mem suriras la scenejon. Sekve aliajn objektojn, kiel pos\u0302tmarkojn, glumarkojn, afis\u0302ojn ktp. Tiel ankau\u0306 estig\u0302is i.a. la nocio ZEO, siglo por \u201cZamenhof/Esperanto-Objekto\u201d. Tiajn \u201cmonumentojn\u201d vaste en la mondo registris Hugo Ro\u0308llinger en Monumente pri Esperanto: Ilustrita dokumentaro pri 1044 Zamenhof/Esperanto-Objektoj en 54 landoj. Jen nur unu el aro da kulturaj spertoj pere de Esperanto."}, {"text_idx": "#000006", "text": "Do, sendube post 1887 la kolektantaro de esperantaj\u0302oj senc\u0302ese kreskadis kaj ekdiferencig\u0302is. Trafoliumado de tiamaj gazetoj kaj revuoj montras, ke la aro de filatelistoj spontane kreskadis, kaj ke baldau\u0306 aperis la unuaj katalogoj pri filatelo. Kolektantoj de aliaj objektoj, krome tiuj de legaj\u0302oj, estis nur foje-foje servataj per rubriketoj en g\u0302eneralaj au\u0306 fakaj revuoj. Inter ili domag\u0302e ankau\u0306 numismatoj. Sufic\u0302e g\u0302isfunda esplorado en kolektoj de diversaj bibliotekoj montras, ke inter 1887 kaj nun neniam estis eldonita katalogo au\u0306 terminaro pri esperantaj numismatikaj\u0302oj. Kial ne? C\u0302u la kvantoj kaj kvalitoj de moneroj au\u0306 medaloj estis tiel sensignifaj, bagatelaj, ke neniu aspirant-numismato au\u0306 numismato-esperantisto kolektis kaj priskribis ilin? Certe ne, sed la kau\u0306zo(j) estu estoncece la temo de serioza scienca esplorado."}, {"text_idx": "#000007", "text": "Privata kolekto, rikolto de proksimume du jardekoj, supozigas tamen, ke tiu kolekto eble estas nur la pinto de nekonata, ne jam videbla \u201cglacimonto\u201d. Renkonto dum silvestra Esperanto-festo en Germanio (Internacia Festivalo, IF) kun senpretenda kolektanto-numismato Hans Jankowski elmontris, ke tiu fakulo au\u0306todidakta pri esperanta numismatiko jam eldonis tri bros\u0302urojn kun nemalhaveblaj rezultoj de g\u0302is tiam apenau\u0306 konata esplorado. Tiuj bros\u0302uroj ig\u0302is la fundamento por la fondo en 2014 de la unua esperanta numismatika fakgrupo en la historio de nia movado, kiu estu la lanc\u0302ejo de tricela projekto por antau\u0306e preskau\u0306 malplena kulturnic\u0302o de Esperantujo:"}, {"text_idx": "#000008", "text": "Informado de esperantistoj kaj de la cetera mondo de numismatoj pri nekonata trezorujo de la propra internacia kulturo\nPreparado de eldono de la unua Katalogo de Esperanto-Numismatiko\nPreparado de eldono de la unua Fakterminaro de Esperanto-Numismatiko"}, {"text_idx": "#000009", "text": "En la venontaj du serieroj ni montros al vi respektive kiel rolis pioniroj kiel De Saussure, Cseh k.a., provantaj krei internacian monunuon sub la devizo de \u201cUnu mondo, unu lingvo, unu mono\u201d, kaj kiel (ofte superbaj) medaloj de eminentaj skulptistoj prilumas kaj ilustras la plej gravajn personojn kaj eventojn en la historio de nia movado."}, {"text_idx": "#000010", "text": "Este arti\u0301culo tambie\u0301n esta\u0301 disponible en espan\u0303ol."}]